สรรพากรดี๊ด๊าภาษีรายใหญ่2พันรายฟื้นตัว
สรรพากรยิ้มแก้มปริเก็บภาษีรายใหญ่ได้เพิ่มหลังหมดพิษน้ำท่วม เตรียมขอกำลังคนเพิ่ม
17 พ.ย. 2555

สรรพากรยิ้มแก้มปริเก็บภาษีรายใหญ่ได้เพิ่มหลังหมดพิษน้ำท่วม เตรียมขอกำลังคนเพิ่ม
นายมานิต นิธิประทีป รองอธิบดีกรมสรรพากร ดูแลการเสียภาษีผู้ประกอบการรายใหญ่ กล่าวว่า ขณะนี้ผู้ประกอบการที่เป็นผู้เสียภาษีรายใหญ่ของประเทศจำนวน 2,000 ราย ซึ่งมีการเสียภาษีสูงถึง 50% ของการเก็บภาษีของกรมสรรพากรทั้งหมดเริ่มฟื้นตัวดีขึ้นมาก ทำให้คาดว่าในปีงบประมาณ 2556 การเก็บภาษีนิติบุคคลจะทำได้ตามเป้า หลังจากที่ปีงบประมาณก่อนหน้าเก็บได้ต่ำกว่าเป้าจำนวนมาก เนื่องจากผลกระทบน้ำท่วม ซึ่งเป็นเรื่องที่ไม่ได้คิด
สำหรับผู้เสียภาษีรายใหญ่ ประกอบด้วยธุรกิจที่สำคัญ ได้แก่ โรงกลั่นน้ำมัน ปิโตรเคมี ผลิตรถยนต์ ธนาคาร ห้างสรรพสินค้า สื่อสารโทรคมนาคม ซึ่งผู้ประกอบการรายใหญ่ต้องมีรายได้ไม่ต่ำกว่า 2,000 ล้านบาท
นายมานิต กล่าวว่า การขยายตัวของเศรษฐกิจที่ดีอย่างต่อเนื่อง ทำให้มีผู้ประกอบการรายใหญ่เพิ่มมากขึ้น แต่ยังไม่สามารถเข้ามาอยู่ในกลุ่มผู้เสียภาษีรายใหญ่ได้ เนื่องจากกำลังเจ้าหน้าที่มีจำกัดเพียง 500 คนเท่านั้น ซึ่งต้องเป็นผู้เชี่ยวชาญอย่างแท้จริง เพื่อดูข้อกฎหมายทางภาษีให้มีการเสียภาษีให้ถูกต้อง
อย่างไรก็ตาม ขณะนี้นายสาธิต รังคสิริ อธิบดีกรมสรรพากร อยู่ระหว่างการของบประมาณจากกระทรวงการคลัง เพื่อเพิ่มกำลังคนและระบบจะทำให้กรมสรรพากรเพิ่มผู้ประกอบการเข้ามาเป็นผู้เสียภาษีรายใหญ่ ตรวจสอบให้การเสียภาษีมีประสิทธิภาพมากขึ้นได้
“การเก็บภาษีผู้ประกอบการรายใหญ่เป็นเรื่องสำคัญของการเก็บภาษีในอนาคต โดยเฉพาะหลังการเปิดประชาคมเศรษฐกิจอาเซียน หรือเออีซี ที่จะมีการเคลื่อนย้ายทุนและการตั้งบริษัทในประเทศสมาชิกได้เสรีมากขึ้น ซึ่งการเสียภาษีตามมาว่าจะเก็บอย่างไรให้ถูกต้อง และยังสามารถดึงดูดนักลงทุนเข้ามาในประเทศให้ได้มากที่สุด” รองอธิบดีกรมสรรพากรกล่าว
ทั้งนี้ ในปีงบประมาณ 2556 กรมสรรพากรได้รับเป้าหมายในการจัดเก็บภาษีรวม 1.77 ล้านล้านบาท คิดเป็น 84.5% ของรายได้รวมของรัฐบาลที่ตั้งไว้ 2.1 ล้านล้านบาท เพิ่มขึ้นจากปีก่อนที่มีเป้าหมาย 1.62 ล้านล้านบาท แต่จัดเก็บได้จริงแค่ 1.61 ล้านล้านบาท อยู่ถึง 9.8%